section_heading: Životopis
paragraph_text: Kao koncertni dirigent debitirao je 1957. u Haifi, a desetak godina kasnije njegovi su se umjetnički interesi polako, ali sve češće počeli usmjeravati i prema tom zvanju. Krajem 60-ih godina prošloga stoljeća je prvi puta ravnao trima vodećim svjetskim orkestrima: Londonskim simfonijskim orkestrom (1968), Berlinskim filharmoničarima (1969) i Njujorškom filharmonijom (1970). Kao operni dirigent debitirao je 1973. ravnajući izvedbom Mozartova Don Giovannia na Međunarodnom festivalu u Edinburghu (Edinburgh International Festival). Od 1975. do 1989. bio je šef-dirigent Pariškoga orkestra (Orchestre de Paris), a od 1991. do 2006. i Čikaškoga simfonijskog orkestra (Chicago Symphony Orchestra), naslijedivši u oba slučaja slavnoga Georga Soltija. U razdoblju od 1981. do 1999. svakog je ljeta gostovao na Svečanim igrama u Bayreuthu, gdje je ravnao izvedbama Wagnerovih opera Tristan i Izolda, Majstori pjevači, Parsifal i tetralogijom Prsten Nibelunga. Od 1992. djeluje kao umjetnički ravnatelj i generalni glazbeni direktor berlinske Državne opere Unter den Linden i Berlinske državne kapele (Staatskapelle Berlin): dogovorom Daniela Barenboima i berlinskoga Senata, taj mu je angažman produžen do srpnja 2022.<ref>Berlin.de – Daniel Barenboim verlängert Vertrag als Generalmusikdirektor der Staatsoper Unter den Linden, pristupljeno 6. srpnja 2012. Od 2006. do 2011. angažiran je i kao prvi gost-dirigent milanske Scale, u kojoj je od 2012. imenovan ravnateljem Opere (sljedećih šest godina).<ref>Tagesschau.de – Mailänder Scala verpflichtet Daniel Barenboim, pristupljeno 6. srpnja 2012.